L-Artikolu 17(4) jistabbilixxi tliet kundizzjonijiet kumulattivi, li l-fornituri ta’ servizz jistgħu jinvokaw bħala difiża kontra r-responsabbiltà. Iridu juru li a) għamlu l-aħjar sforzi tagħhom biex jiksbu awtorizzazzjoni; b) għamlu kull sforz, f’konformità ma’ standards għoljin tal-industrija tad-diliġenza professjonali, biex jiżguraw in-nuqqas ta’ disponibbiltà ta’ xogħlijiet u ta’ materjal speċifiċi, li għalihom, id-detenturi tad-drittijiet ikunu pprovdew l-informazzjoni neċessarja u rilevanti u c) aġixxew malajr, malli rċivew avviż sostanzjat biżżejjed mingħand id-detenturi tad-drittijiet, biex jiddiżattivaw l-aċċess għall-kontenut jew ineħħu l-kontenut mis-siti web tagħhom, u għamlu l-aħjar sforzi biex jipprevjenu li jerġgħu jittellgħu ix-xogħlijiet notifikati fil-futur.

Meta fornitur ta’ servizz jikkuntattja lil detentur tad-drittijiet iżda dan tal-aħħar jirrifjuta li jidħol f’negozjati biex jagħti awtorizzazzjoni għall-kontenut tiegħu, jew jirrifjuta offerti raġonevoli magħmulin bona fide, il-fornitur ta’ servizz jenħtieġ li jitqies li jkun ikkonforma mal-obbligazzjoni tal-aħjar sforzi skont l-Artikolu 17(4)(a). Madankollu, biex ma jkunx responsabbli jekk il-kontenut mhux awtorizzat ikun disponibbli fis-servizz tiegħu, il-fornitur ta’ servizz xorta jkollu bżonn juri l-aħjar sforzi għall-finijiet tal-Artikolu 17(4)(b) u (c).

L-Istati Membri jenħtieġ li jżommu f’moħħhom li l-applikazzjoni tal-Artikolu 17 ma għandhiex twassal għal xi obbligu ġenerali ta’ monitoraġġ kif stabbilit fil-paragrafu (8) u li l-użi leġittimi jridu jiġu ssalvagwardjati kif previst fil-paragrafi (7) u (9), kif spjegat aktar fit-taqsima VI. Dan huwa partikolarment rilevanti għall-applikazzjoni tat-tieni parti ta’ (c), li skont din, il-fornituri ta’ servizz iridu jagħmlu l-aħjar sforzi tagħhom biex jipprevjenu li fil-futur jittellgħu ix-xogħlijiet notifikati.

(I)Id-detenturi tad-drittijiet ma pprovdewx minn qabel lill-fornituri ta’ servizz tal-kondiviżjoni tal-kontenut online bl-informazzjoni “rilevanti u neċessarja” skont l-Artikolu 17(4)(b) biex tiġi evitata d-disponibbiltà ta’ kontenut mhux awtorizzat. Huma jaġixxu ex post, ladarba kontenut partikolari jkun sar disponibbli, biex jitolbu t-tneħħija u t-tneħħija permanenti tiegħu abbażi tal-informazzjoni neċessarja u rilevanti mid-detenturi tad-drittijiet; jew

Fir-rigward tal-fatturat annwali, l-Artikolu 4 tar-Rakkomandazzjoni tal-Kummissjoni 2003/361/KE huwa partikolarment rilevanti. Gwida aktar dettaljata dwar kif għandu jiġi kkalkolat il-fatturat, inkluż f’każijiet li fihom intrapriża jista’ jkollha relazzjonijiet ma’ intrapriżi oħrajn, hija pprovduta fil-User Guide to the SME Definition, imħejjija mis-servizzi tal-Kummissjoni.

Meta jimplimentaw l-Artikolu 17(4)(c), l-Istati Membri jeħtieġ li jagħmlu distinzjoni ċara bejn it-tip ta’ informazzjoni li jipprovdu d-detenturi tad-drittijiet f’“notifika sostanzjata biżżejjed” għat-tneħħija ta’ kontenut (il-parti ta’ “tneħħija” ta’ (c)) u l-“informazzjoni rilevanti u neċessarja” li jipprovdu għall-finijiet ta’ prevenzjoni li fil-futur jittellgħu x-xogħlijiet notifikati (il-parti “tneħħija permanenti” ta’ (c), li tirreferi lura għal (b)).

Kif indikat ulterjorment fid-dettalji ta’ hawn taħt, uploads oħra, li ma jkunux qed jiksru r-regoli b’mod ċar, fil-prinċipju jenħtieġ li jsiru online u jistgħu jkunu soġġetti għal rieżami ex post minn bniedem meta d-detenturi tad-drittijiet jopponu billi jibagħtu avviż.

Il-mekkaniżmu għat-tressiq tal-ilmenti u ta’ rimedju previst fl-Artikolu 17(9) (ara t-taqsima aktar ’il quddiem) japplika b’mod supplimentari għall-obbligi fl-Artikolu 17(7). Għalhekk, ma jkunx biżżejjed għat-traspożizzjoni u għall-applikazzjoni tal-Artikolu 17(7) li jerġa’ jiġi stabbilit il-kontenut leġittimu ex post skont l-Artikolu 17(9), ladarba jitneħħa jew jiġi ddiżattivat.

L-Artikolu 17(7), li skont dan il-kooperazzjoni bejn id-detenturi tad-drittijiet u l-fornituri ta’ servizz ma tridx tirriżulta fil-prevenzjoni tad-disponibbiltà ta’ kontenut leġittimu, irid jinqara flimkien mad-dispożizzjonijiet dwar “l-aħjar sforz” stabbiliti fl-Artikolu 17(4), peress li huwa f’dak il-kuntest li sseħħ il-kooperazzjoni, fir-rigward tal-kontenut li għalih ma tkun ingħatat l-ebda awtorizzazzjoni. Il-ħtieġa li l-fornituri ta’ servizz u d-detenturi tad-drittijiet jirrispettaw l-użi leġittimi jenħtieġ li titqies meta jiġi vvalutat jekk fornitur ta’ servizzi jkunx għamel “l-aħjar sforzi” tiegħu skont l-Artikolu 17(4)(b) u t-tieni parti ta’ (c), irrispettivament mis-soluzzjoni jew mit-teknoloġija speċifika applikata mis-servizz.

Użi leġittimi li ma jiksrux id-drittijiet tal-awtur jew drittijiet relatati jistgħu jinkludu (a) użi b’eċċezzjonijiet u limitazzjonijiet, (b) użi minn dawk li għandhom jew li kklerjaw id-drittijiet fil-kontenut li jtellgħu jew l-użi koperti mill-awtorizzazzjoni skont l-Artikolu 17(2) u (c), l-użi ta’ kontenut mhux kopert bid-drittijiet tal-awtur jew bi drittijiet relatati, b’mod partikolari xogħlijiet fl-isfera pubblika jew, pereżempju, kontenut li fih ma jiġix issodisfat il-limitu tal-oriġinalità jew kwalunkwe rekwiżit ieħor li jappartjeni għal-limitu għall-protezzjoni.

Fil-prattika, meta l-fornituri ta’ servizz japplikaw għodod għar-rikonoxximent tal-kontenut, jenħtieġ li jqisu l-informazzjoni pprovduta mid-detenturi tad-drittijiet għall-kontenut speċifiku tagħhom biex jiddeterminaw jekk l-upload speċifiku jkunx qed jikser ir-regoli b’mod ċar jew le. Fl-istess ħin, id-detenturi tad-drittijiet jenħtieġ li jqisu l-użi leġittimi meta jipprovdu l-istruzzjonijiet tagħhom lill-fornituri ta’ servizz. Jenħtieġ li l-kontenut li għalih id-detenturi tad-drittijiet ma jkunux taw struzzjoni ta’ mblukkar lill-fornitur ta’ servizzi tal-kondiviżjoni tal-kontenut online ma jitqisx li jkun qed jikser ir-regoli b’mod ċar.

Il-kriterji rilevanti biex jiġu identifikati uploads li jiksru r-regoli b’mod ċar fil-prattika jistgħu jinkludu t-tul/id-daqs tal-kontenut identifikat użat fl-upload, il-proporzjon tal-kontenut konkordanti/identifikat fir-rigward tal-upload kollu (eż. jekk il-kontenut konkordanti jintużax f’iżolament jew flimkien ma’ kontenut ieħor) u l-livell ta’ modifika tax-xogħol (eż. jekk l-upload hux konkordanti parzjalment biss mal-kontenut identifikat minħabba li ġie mmodifikat mill-utent). Dawn il-kriterji jistgħu jiġu applikati filwaqt li jitqiesu t-tip ta’ kontenut, il-mudell ta’ negozju, kif ukoll ir-riskju ta’ ħsara ekonomika sinifikanti lid-detenturi tad-drittijiet.

Il-konkordanza eżatta ta’ xogħlijiet sħaħ jew ta’ proporzjonijiet sinifikanti ta’ xogħol normalment jenħtieġ li titqies bħala ksur ċar (eż. meta r-reġistrazzjoni ta’ kanzunetta sħiħa tintuża bħala sfond f’vidjo maħluq minn utent). Dan ikun ukoll il-każ għall-uploads ta’ xogħol oriġinali, li sempliċiment ġie mibdul/distort teknikament biex tiġi evitata l-identifikazzjoni tiegħu (bħal fil-każ taż-żieda ta’ frame estern mal-istampa jew il-qlib tagħha b’180°).

Min-naħa l-oħra, upload konkordanti parzjalment biss mal-informazzjoni pprovduta mid-detenturi tad-drittijiet minħabba li l-utent ikun biddel b’mod sinifikanti x-xogħol b’mod kreattiv, pereżempju billi jżid elementi ma’ stampa biex joħloq “meme”, ġeneralment ma jkunx qed jikser ir-regoli b’mod ċar (dan l-eżempju jista’ jkun kopert mill-eċċezzjoni tal-parodija).

Eżempju ieħor ta’ uploads li ġeneralment ma jenħtiġux li jitqiesu bħala ksur ċar huma dawk li jinkludu estratti qosra li jirrappreżentaw proporzjon żgħir tax-xogħol kollu identifikat mid-detenturi tad-drittijiet (dan l-użu jista’ jkun kopert bl-eċċezzjoni tal-kwotazzjoni). Dan jista’ jkun il-każ ta’ vidjo ġġenerat minn utent inkluż estratt ta’ feature film jew estratt ta’ kanzunetta. It-tul ta’ estratt ma huwiex bħala tali kriterju legali biex jiġi ddeterminat jekk użu jkunx leġittimu. Madankollu, dan huwa indikazzjoni rilevanti, flimkien mal-kuntest tal-użu, li upload partikolari jista’ jkun kopert minn waħda mill-eċċezzjonijiet stabbiliti fid-dritt tal-UE. F’konformità mal-ġurisprudenza tal-QĠUE, huwa f’idejn l-Istati Membri li jissalvagwardjaw l-effettività tal-eċċezzjonijiet u li jippermettu l-osservanza tal-iskop tagħhom, biex jiġi ssalvagwardjat bilanċ ġust tad-drittijiet u tal-interessi bejn il-kategoriji differenti tad-detenturi tad-drittijiet u tal-utenti ta’ suġġett protett. Minn dan isegwi li l-interpretazzjoni tal-Artikolu 17 trid tippermetti li l-effettività tal-eċċezzjonijiet tiġi ssalvagwardjata u li l-iskop tagħhom jiġi osservat, peress li rekwiżit bħal dan huwa ta’ importanza partikolari fejn dawk l-eċċezzjonijiet ikollhom l-għan li jiżguraw l-osservanza tal-libertajiet fundamentali.

Jista’ jkun hemm ukoll każijiet aktar kumplessi fejn jista’ jkun hemm bżonn li jitqiesu kriterji addizzjonali jew taħlita ta’ kriterji (minbarra t-tul ta’ estratt użat u jekk jintużax b’mod trasformattiv), skont il-kontenut u s-sitwazzjoni. Il-kooperazzjoni bejn il-fornituri ta’ servizz u d-detenturi tad-drittijiet u l-feedback mill-utenti se jkunu kruċjali biex l-applikazzjoni ta’ dan il-mekkaniżmu tiġi rfinata progressivament.

B’mod partikolari, il-fornituri ta’ servizz jenħtieġ li jeżerċitaw attenzjoni u diliġenza partikolari b’applikazzjoni tal-obbligazzjoni tal-aħjar sforzi tagħhom qabel ma jagħmlu upload ta’ kontenut li jista’ jikkawża ħsara ekonomika sinifikanti lid-detenturi tad-drittijiet (ara t-taqsima V.2 aktar ’il fuq). Dan jista’ jinkludi, meta jkun proporzjonat u fejn possibbli u prattikabbli, rieżami ex ante rapidu minn bniedem, minn fornituri ta’ servizz tal-kondiviżjoni tal-kontenut online tal-uploads li jkun fihom tali kontenut immarkat identifikat minn għodda awtomatizzata għar-rikonoxximent tal-kontenut. Dan ikun japplika għall-kontenut, li huwa partikolarment sensittiv għaż-żmien (eż. mużika jew films rilaxxati minn qabel jew filmati tal-punti ewlenin ta’ xandiriet riċenti ta’ avvenimenti sportivi).

Biex jiġi żgurat li jinstab il-bilanċ it-tajjeb bejn id-drittijiet fundamentali differenti involuti, jiġifieri l-libertà tal-espressjoni tal-utenti, id-dritt ta’ proprjetà intellettwali tad-detenturi tad-drittijiet u d-dritt ta’ intrapriża tal-fornituri, din l-attenzjoni akbar għal kontenut immarkat jenħtieġ li tkun limitata għal każijiet ta’ riskji għoljin ta’ ħsara ekonomika sinifikanti, li jridu jkunu ġġustifikati kif xieraq mid-detenturi tad-drittijiet. Jenħtieġ li dan il-mekkaniżmu ma jwassalx għal piż sproporzjonat fuq il-fornituri ta’ servizz u lanqas għal obbligu ġenerali ta’ monitoraġġ. Filwaqt li l-kunċett ta’ monitoraġġ ġenerali ma huwiex definit fl-Artikolu 17(8), huwa espress fih bl-istess termini bħal fl-Artikolu 15 tad-Direttiva 2000/31. Madankollu, meta jiġi applikat l-ewwel paragrafu tal-Artikolu 17(8), jenħtieġ li jitqiesu l-kuntest, l-iskema u l-objettiv tal-Artikolu 17 u r-rwol speċjali tal-fornituri ta’ servizz tal-kondiviżjoni tal-kontenut online skont din id-dispożizzjoni.

Jenħtieġ li ma jkunx hemm bżonn ta’ rieżami ex ante minn bniedem għall-kontenut, li ma jibqax sensittiv għaż-żmien. Il-fornituri ta’ servizz li jiddeċiedu li jinkludu rieżami ex ante rapidu minn bniedem bħala parti mill-mekkaniżmu ta’ konformità tagħhom jenħtieġ li jinkludu mekkaniżmi biex itaffu r-riskji ta’ użu ħażin.

Bħala riżultat tar-rieżami ex ante minn bniedem, il-fornitur ta’ servizz jista’ jimblokka l-upload jew jagħmlu disponibbli. Id-detenturi tad-drittijiet u l-utenti jenħtieġ li jiġu infurmati bl-eżitu tar-rieżami. Jekk il-kontenut ikun imblukkat, l-utenti jenħtieġ li jkunu jistgħu jikkontestaw l-imblukkar skont il-mekkaniżmu ta’ rimedju.

***

Meta jiġu identifikati u mblukkati uploads li jiksru r-regoli b’mod ċar, jiġifieri ma jittellgħux jenħtieġ li jiġu nnotifikati b’dan mingħajr dewmien żejjed u xorta għandhom ikunu jistgħu jikkontestaw l-imblukkar, billi jagħtu raġunijiet għat-talba tagħhom, skont il-mekkaniżmu ta’ rimedju previst fl-Artikolu 17(9) (ara aktar ’il quddiem).

Kontenut li ma jkunx qed jikser ir-regoli b’mod ċar jenħtieġ li jittella’ online mal-upload, bl-eċċezzjoni ta’ kontenut immarkat mid-detenturi tad-drittijiet (meta jkun soġġett għal rieżami ex ante rapidu minn bniedem). Il-fornituri ta’ servizz jenħtieġ li jinformaw lid-detenturi tad-drittijiet mingħajr dewmien żejjed li l-kontenut ikun ittella’ online. Jekk id-detenturi tad-drittijiet joġġezzjonaw, il-fornituri ta’ servizz jenħtieġ li jwettqu rieżami ex post rapidu minn bniedem għal deċiżjoni rapida dwar jekk il-kontenut għandux jibqa’ online jew għandux jitneħħa. Id-detenturi tad-drittijiet jenħtieġ li joġġezzjonaw billi jippreżentaw avviż. L-informazzjoni pprovduta mid-detenturi tad-drittijiet ex ante jenħtieġ li titqies meta jiġi vvalutat jekk l-avviż ikunx sostanzjat biżżejjed.

Ir-rieżami ex post minn bniedem jenħtieġ li jippermetti lill-fornitur ta’ servizz tal-kondiviżjoni tal-kontenut online jieħu deċiżjoni bbażata fuq l-argumenti pprovduti kemm mid-detenturi tad-drittijiet kif ukoll mill-utenti. Il-kontenut jenħtieġ li jibqa’ online matul ir-rieżami minn bniedem.

Jekk, b’riżultat tar-rieżami ex post minn bniedem, abbażi tal-argumenti pprovduti mid-detenturi tad-drittijiet u mill-utenti, il-fornitur ta’ servizz tal-kondiviżjoni tal-kontenut online eventwalment jiddeċiedi li jiddiżattiva jew li jneħħi l-kontenut imtella’, huwa jenħtieġ li jinforma lill-utent u lid-detenturi tad-drittijiet rilevanti mill-aktar fis possibbli dwar l-eżitu tar-rieżami. L-utent xorta jenħtieġ li jkun jista’ jirrikorri għall-mekkaniżmu straġudizzjarju biex jittratta l-ilmenti li huwa previst fl-Artikolu 17(9).

Jekk il-kontenut jibqa’ online, id-detenturi tad-drittijiet xorta jistgħu jibagħtu avviż ieħor aktar tard jekk jinqalgħu elementi jew ċirkostanzi ġodda li jiġġustifikaw valutazzjoni ġdida.

Il-fornituri ta’ servizz tal-kondiviżjoni tal-kontenut online jenħtieġ li jitqiesu li kkonformaw, sakemm ma tingħatax prova li sar mod ieħor, mal-obbligazzjonijiet tal-aħjar sforzi tagħhom skont l-Artikolu 17(4)(b) u (c) fid-dawl tal-Artikolu 17(7) jekk ikunu aġixxew b’diliġenza fir-rigward ta’ kontenut li ma jkunx qed jikser b’mod ċar ir-regoli skont l-approċċ deskritt f’din il-gwida, filwaqt li titqies l-informazzjoni rilevanti mingħand id-detenturi tad-drittijiet. B’kuntrast għal dan, jenħtieġ li jitqiesu li ma kkonformawx, sakemm ma tingħatax prova li sar mod ieħor, mal-obbligazzjonijiet tal-aħjar sforzi tagħhom fid-dawl tal-Artikolu 17(7) u jinżammu responsabbli għall-ksur tad-drittijiet tal-awtur jekk ikunu qiegħdu għad-dispożizzjoni l-kontenut imtella’ filwaqt li injoraw l-informazzjoni pprovduta mid-detenturi tad-drittijiet, inkluż – fir-rigward ta’ kontenut li ma jkunx kontenut li jikser ir-regoli b’mod ċar - l-informazzjoni dwar kontenut immarkat kif imsemmi fit-taqsima V.2 aktar ’il fuq.

Rapporti regolari dwar il-kontenut imblukkat bħala riżultat tal-applikazzjoni ta’ għodod awtomatizzati biex jiġu ssodisfati t-talbiet mid-detenturi tad-drittijiet ikunu jippermettu lill-Istati Membri jimmonitorjaw jekk l-Artikolu 17 ġiex applikat kif suppost, b’mod partikolari l-Artikolu 17(8) u (9). Dawn ikunu jippermettu wkoll b’mod partikolari lir-rappreżentanti tal-utenti jimmonitorjaw u jikkontestaw l-applikazzjoni ta’ parametri definiti mill-fornituri ta’ servizz f’kooperazzjoni mad-detenturi tad-drittijiet biex jiġu identifikati abbużi sistematiċi. Dan jista’ jkun ibbażat, pereżempju, fuq in-numru u fuq it-tip ta’ kontenut imblukkat u ta’ lmenti sottomessi mill-utenti.

Jenħtieġ li l-mekkaniżmu deskritt f’din il-gwida ma jipprevjenix l-użu possibbli tat-teknoloġija għar-rapportar u għar-remunerazzjoni tal-użu ta’ kontenut awtorizzat skont termini kuntrattwali miftiehma mid-detenturi tad-drittijiet u mill-fornituri ta’ servizz.

(III)Mekkaniżmu għat-tressiq tal-ilmenti u ta’ rimedju skont l-Artikolu 17(9)